AC Horsens’ spillere er tilbage på træningsbanen efter en dejlig lang ferie, og mens de knokler for at blive klar til forårets spændende udfordringer, så er Kjartan Finnbogason med det islandske landshold i Kina for at deltage i China Cup.

I går kom AC Horsens’ islandske bomber i den grad i fokus, da han gjorde en forskel i 2-0 sejren over de kinesiske værter foran 60.000 tilskuere.

Han scorede nemlig til 1-0 seks minutter efter, han var kommet på banen, og han viste fint overblik ved at sende bolden ud til Sigurdarson, der lukkede kampen med 2-0 målet kort før slutfløjtet.

- Det var en kamp på et højt niveau mod en fin modstander, der har en fantastisk træner i Marcelo Lippi, og det var sjovt at spille foran 60.000 tilskuere. 1-0 målet faldt efter en lang bold i feltet, hvor jeg stod ved bageste stang. Målmanden slog bolden ud i feltet, og jeg stod på det rigtige sted. Det var ikke et vanvittigt flot mål, men det tæller, og det var fantastisk at score mit første landskampsmål, fortæller Kjartan Finnbogason og fortsætter:

- Det andet mål faldt efter en situation, hvor jeg fik bolden på midten af banen og holdt fast i den. De satsede til sidst, og jeg så et løb på venstrekanten. Jeg sendte bolden ud til ham, og han afsluttede under målmanden. Det var dejligt at dræbe kampen til sidst, lyder det fra Finnbogason.

Han kom på banen efter en times spil og er godt tilfreds med indsatsen.

- Jeg fik besked på at gå ind og arbejde hårdt, som jeg plejer, og det er selvfølgelig altid et plus at score. Det var en forløsning, og det gav noget til mit spil. Jeg var stærk på bolden og arbejdede hårdt for holdet, siger Finnbogason.

Han og holdkammeraterne skal først i kamp igen på søndag, når det gælder kampen mod enten Chile eller Kroatien, der spiller i aften kinesisk tid.

Kinesisk fodbold er i rivende udvikling, og det er ikke mindst klubbernes økonomiske muskler, der tiltrækker internationale navne som Hulk og Oscar. Finnbogason kan da også sagtens mærke fodboldfeberen i det gigantiske land.

- Da vi landede, blev vi mødt af et par hundrede kinesere med islandske flag, og vi bor på det bedste hotel, jeg har set. Her er fantastiske faciliteter, og de behandler os som stjerner. På vores etage er der en vagt, der passer på os døgnet rundt, og vi kan virkelig mærke, at kineserne er meget interesserede i fodbold. Det er fantastisk at opleve, fortæller AC-angriberen.

Klik her for at se højdepunkter fra kampen mellem Island og Kina.